Με φραστικές απειλές που ξεκινούν από τους μάρτυρες και φτάνουν μέχρι το Μέγαρο Μαξίμου και τον πρωθυπουργό αντέδρασε η Νέα Δημοκρατία στο άκουσμα της δικογραφίας που περιλαμβάνει πλήθος μεγάλων στελεχών της, καθώς και στην διαβίβασή της στη Βουλή, ώστε να διερευνηθούν τυχών ευθύνες των εμπλεκόμενων πολιτικών προσώπων.

Σύμφωνα με το διαβιβαστικό των εισαγγελικών αρχών που κατατέθηκε στη Βουλή, τα ονόματα των πρώην πρωθυπουργών, Παναγιώτη Πικραμένου και Αντώνη Σαμαρά, καθώς και των πρώην υπουργών Γιάννη Στουρνάρα, Ευάγγελου Βενιζέλου, Δημήτρη Αβραμόπουλου, Αλέξανδρου Λυκουρέντζου, Γιώργου Κουτρουμάνη, Άδωνι Γεωργιάδη, Μάριου Σαλμά και Ανδρέα Λοβέρδου, φέρονται να εμπλέκονται σε υπόθεση μίζας της εταιρείας Novartis, που ξεπερνά τα 50 εκατ. ευρώ.

Όλοι οι προαναφερόμενοι αντέδρασαν άμεσα, άλλοι με ήπιους, άλλοι με υψηλούς τόνους και άλλοι με απειλές για μηνύσεις και βίαιες πράξεις, υποστηρίζοντας άπαντες πως δεν έχουν εμπλοκή με το σκάνδαλο. Σημειώνεται πως, κατά πρωτοτυπία για τόσο υψηλά πολιτικά πρόσωπα που έχουν διατελέσει σε σημαντικές κυβερνητικές θέσεις, αρκετοί από αυτούς έβαλαν στο στόχαστρο και τους προστατευόμενους μάρτυρες, ιδιότητα που προστατεύεται από το Σύνταγμα.

Σαμαράς: Θα τους πάω μέχρι τέλους

Το μεσημέρι της Τρίτης, λίγες ώρες μετά την κατάθεση της δικογραφίας στη Βουλή, ο Αντώνης Σαμαράς προανήγγειλε μήνυση κατά του Αλέξη Τσίπρα και του Δημήτρη Παπαγγελόπουλου.

«Η σκευωρία και οι σκευωροί αποκαλύφθηκαν με το πρώτο άνοιγμα του φακέλου. Πρόκειται για την πιο αδίστακτη και γελοία σκευωρία που έχει γίνει ποτέ. Καταθέτω αύριο στον Άρειο Πάγο μήνυση κατά του ετοιμόρροπου Τσίπρα και του πρώην αρχηγού της ΕΥΠ επί ΝΔ που σήμερα είναι υπουργός δικαιοσύνης επί ΣΥΡΙΖΑ, Παπαγγελόπουλου και των συνεργών τους εντός κι εκτός του δικαστικού σώματος» δήλωσε, σύμφωνα με το in.gr, ο πρώην πρωθυπουργός, για να συμπληρώσει πως «Καταλαβαίνω ότι τους ενοχλεί η παρουσία μου. Τώρα θα καταλάβουν κι εκείνοι ότι θα τους πάω μέχρι τέλους».

«Πολωνία» βλέπει ο Πικραμένος

Από την πλευρά του, ο υπηρεσιακός πρωθυπουργός, Παναγιώτης Πικραμένος, σχολίασε την υπόθεση κάνοντας λόγο για «σύμπλευση» και «διασταύρωση των εξουσιών, μη προβλεπόμενη από το Σύνταγμα, ακολουθώντας το παράδειγμα της Πολωνίας».

«Επικαλούμαι και τις δύο ιδιότητες που είχα για να σας πω ότι ποτέ δεν θα είχα διανοηθεί να στείλω τον τότε κυβερνητικό εκπρόσωπο στην Εισαγγελία του Αρείου Πάγου για να ανταλλάξει απόψεις με τον εισαγγελέα. Αυτά είναι πρωτοφανή πράγματα» συμπλήρωσε μιλώντας στο ραδιόφωνο του Πρώτου Θέματος.

«Θεσμικό καλαμπούρι» για τον Βενιζέλο

Λίγη ώρα νωρίτερα, ο Ευάγγελος Βενιζέλος, εξερχόμενος της Βουλής όπου βρέθηκε για να διαβάσει τη δικογραφία για τη Novartis, έκανε λόγο για «οχετό συκοφαντιών» και «πλήρη γελοιοποίηση των θεσμών», ενώ σχολίασε την υπόθεση ως «θεσμικό καλαμπούρι».

«Τα ουσιαστικά στοιχεία του φακέλου αυτού είναι μόνο τρεις καταθέσεις, ανώνυμων, απροσδιόριστων, προστατευομένων μαρτύρων. Μαρτύρων προστατευομένων από τη δημόσια εξέτασή τους, με φανερό το πρόσωπό τους, ώστε να μπορεί να αντικρουστεί ο οχετός συκοφαντιών που εκπέμπουν εναντίον του συνόλου του πολιτικού κόσμου της χώρας, διαχρονικά επί δεκαετίες ολόκληρες» ανέφερε ο Ευ. Βενιζέλος, ενώ αποκάλυψε πως στη δικογραφία αναφέρεται ως το πρόσωπο που έκανε τις δωροδοκίες ο κ. Φρουτζής, στέλεχος της Novartis.

«Η αξιολογική μου κρίση είναι εύκολη γιατί η αναφορά στο δικό μου όνομα είναι περιθωριακή και αστεία και τελείως παρεμπίπτουσα Υπάρχουν αναφορές δυσώδεις εναντίον πρωθυπουργών, υπουργών, δημοσίων λειτουργών, καθηγητών, δημοσιογράφων» συνέχισε ο αντιπρόεδρος της κυβέρνησης Σαμαρά, εκτιμώντας πως «δεν υπάρχει κανένα αποδεικτικό υλικό για τίποτα. Υπάρχει η πλήρης γελοιοποίηση των θεσμών. Η πλήρης γελοιοποίηση και της δικαστικής αλλά και της κοινοβουλευτικής διαδικασίας».

Ο πρώην πρόεδρος του ΠΑΣΟΚ δεν έμεινε εκεί, καθώς συνέδεσε την υπόθεση με το βρώμικο 89', σχολιάζοντας πως είναι η «επανάληψη ως φάρσα».

«Μιλάμε για μία ιστορία πάμπερς, μόνο που αυτή τη φορά τα πάμπερς είναι και βρεγμένα» σημείωσε, προσθέτοντας πως «πρόκειται για την απόλυτη γελοιότητα, για τον εξευτελισμό της αποδεικτικής διαδικασίας και φυσικά το πρώτο που πρέπει να κάνει η Βουλή είναι να άρει αυτή την αδικαιολόγητη και προκλητική ανωνυμία των μαρτύρων, ώστε να μπορεί η ήδη λειτουργούσα εξεταστική επιτροπή να τους καλέσει αμέσως ώστε να αποδειχθεί ότι αυτά που λένε είναι αναπόδεικτα ή εν πάση περιπτώσει, εάν μπορούν να τεκμηριωθούν για κάποιους και για κάποτε, αυτό ας γίνει. Αλλά όχι αυτή η λάσπη στον ανεμιστήρα για λόγους ωμού πολιτικού αντιπερισπασμού».

Μηνύσεις από Άδωνι και Λοβέρδο

Μήνυση κατά του αναπληρωτή υπουργού Δικαιοσύνης, Δημήτρη Παπαγγελόπουλου, προανήγγειλε και ο αντιπρόεδρος της Νέας Δημοκρατίας, Άδωνις Γεωργιάδης, που στην πρώτη του αντίδραση σχολίασε για τη δικογραφία πως «η γελοιότητα έχει ξεπεράσει τα όρια».

«Καθαρός ουρανός αστραπές δεν φοβάται. Εδώ και πολλές μέρες υπάρχουν διαρροές και προαναγγελίες από τον Πολάκη και τον Καμμένο. Άνθρωποι οι οποίοι πιάστηκαν επ' αυτοφώρω να προσπαθούν να βάλουν ψεύτικα χαρτιά στο ΚΕΕΛΠΝΟ για να με ενοχοποιήσουν, πιστεύετε οτι τους είναι πολύ δύσκολο να βρουν και δύο ψευδομάρτυρες Ο κάθε υπουργός φαίνεται τι έκανε στα νούμερα. Αν πάρετε την τωρινή ΕΛΣΤΑΤ θα δείτε ότι πέτυχα επί υπουργίας μου την χαμηλότερη φαρμακευτική δαπάνη όλων των εποχών» δήλωσε αναφορικά με την εμπλοκή του στην υπόθεση, για να συνεχίσει.

«Εάν στην εποχή μου, που η Novartis είχε ζημιές, ενώ σήμερα έχει κέρδη, κατάφερα να τους κόβω εκατοντάδες εκατομμύρια να τους γυρνάω από τα κέρδη στην ζημιές και να με πληρώνουν από πάνω δεν κάνω για υπουργός, κάνω για αυτοκράτορας Ας αφήσουν τις τρίχες, εδώ είμαστε δεν έχω αμφιβολία ότι ο Τσίπρας θα κάνει ό,τι μπορεί για να μείνει στην εξουσία, θα πετάξουν λάσπη, θα βρουν ψευδομάρτυρες, το έκαναν και στο ΚΕΕΛΠΝΟ και στο Ερρίκος Ντυνάν» κατέληξε σε ένα από τα πρώτα σχόλιά του ο πρώην υπουργός Υγείας, που βρέθηκε την Τρίτη σε πλήθος μέσων ενημέρωσης για να μιλήσει για την υπόθεση.

Έτοιμος να προσφύγει στη Δικαιοσύνη δηλώνει και ο Ανδρέας Λοβέρδος, επίσης πρώην υπουργός Υγείας, από τις ΗΠΑ όπου βρίσκεται.

Με μηνύματά του στο twitter, το στέλεχος του ΠΑΣΟΚ διαμήνυσε πως θα καταθέσει μηνύσεις και αγωγές, «όχι μόνο κατά των φυσικών αλλά και των ηθικών αυτουργών αυτής της ελεεινής σκευωρίας, όποιοι και αν είναι αυτοί. Τα επιχειρήματα αυτοκαταργήθηκαν μόλις δημοσιεύτηκαν».

Καταθέτω μηνύσεις και αγωγές όχι μόνο κατά των φυσικών αλλά και των ηθικών αυτουργών αυτής της ελεεινής σκευωρίας, όποιοι και αν είναι αυτοί. Τα επιχειρήματα αυτοκαταργήθηκαν μόλις δημοσιεύτηκαν pic.twitter.com/xZimMZ8TTK — Andreas Loverdos (@a_loverdos) February 6, 2018

Νωρίτερα, με άλλο μήνυμά του, ο Ανδρ. Λοβέρδος είχε δηλώσει πως «Όποιος τόλμησε να ρίξει σκιές στην πολιτική μου διαδρομή, θα υποστεί όλες τις νόμιμες συνέπειες. Έφεραν ανθρώπους με κουκούλες για να κατασκευάσουν ενόχους. Να δοθεί η δικογραφία στη δημοσιότητα».

Απειλές κατά μαρτύρων από τον Σαλμά

«Σας λέω ένα πράγμα οι μάρτυρες αυτοί που κατέθεσαν εδώ –ας τους άλλαξαν ταυτότητα- θα βρεθούν και θα τιμωρηθούν. Είναι μικρή η Ελλάδα» σχολίασε την εξέλιξη της υπόθεσης ο πρώην αναπληρωτής υπουργός Υγείας, Μάριος Σαλμάς μιλώντας στην τηλεόραση του ΣΚΑΪ, δηλώνοντας μάλιστα πως για την υπόθεση Novartis έχει κάνει χειρισμούς για τους οποίους η ελληνική κοινωνία θα πρέπει να τον ανταμείψει.

Το στέλεχος της Νέας Δημοκρατίας δήλωσε πως έχε επενδύσει πολιτικά στην υπόθεση, παρότι λίγα λεπτά αργότερα διαμήνυσε πως πιστεύει πως η υπόθεση είναι στημένη. Επίσης, υποστήριξε πως το όνομά του μπορεί να βρίσκεται στη δικογραφία «για καμιά ανοησία».

«Σε 10 χώρες βρέθηκε σκάνδαλο της Νovartis. Είναι μια επιθετική εταιρεία που έχει διαφθορά και προσπαθεί να διαφθείρει του πάντες και τα πάντα. Σε καμία χώρα δεν υπήρχαν πολιτικοί. Δεν είναι πρακτική της» δήλωσε ο βουλευτής της Νέας Δημοκρατίας, μη διστάζοντας να κρίνει μία υπόθεση που μόλις διαβιβάστηκε στη Βουλή για να διερευνηθεί.

«Θα σπάσω τα πόδια του Μαξίμου» απειλεί ο Οικονόμου

Τέλος, ενδεικτική του κλίματος που υπάρχει στο εσωτερικό της Νέας Δημοκρατίας αποτελεί η στάση του «σκιώδους» υπουργού Υγείας, Βασίλη Οικονόμου, ο οποίος δεν δίστασε να εξαπολύσει από κρατικής τηλεοράσεως απειλές κατά της κυβέρνησης και «όσων κουνούν το δάχτυλο» πως θα τους σπάσει τα πόδια!

Υποσχέθηκε «σκληρή απάντηση στους δολοπλόκους», ενώ προειδοποίησε πως «σε όλους αυτούς τους δολοπλόκους που κάνουν τους εισαγγελείς και κουνάνε το δάχτυλο τους λέω αυτό το δάχτυλο θα τους κοπεί».

Η εκπομπή συνεχίστηκε μέχρι το τέλος σε έντονο κλίμα με τον βουλευτή της ΝΔ να έρχεται σε αντιπαράθεση με τον δημοσιογράφο της ΕΡΤ σχετικά για το σκάνδαλο Novartis και τις έρευνες που έχουν συστηθεί για το ζήτημα.

Οι τόνοι ανέβηκαν ακόμη περισσότερο όταν η συζήτηση έφτασε στη διαβίβαση της δικογραφίας στη Βουλή, με τον Β. Οικονόμου να εξαπολύει απειλές κατά του Μεγάρου Μαξίμου τονίζοντας πως «αφού θέλει πολιτικές μαγκιές λοιπόν, θα του σπάσω τα χέρια όταν πάει να τα απλώσει πάνω στη ΝΔ» καταλήγοντας πως αυτή η ιστορία πρόκειται να γίνει το «Βατερλό» του ΣΥΡΙΖΑ.

Αβραμόπουλος: Ανύπαρκτες καταγγελίες από ανώνυμους μάρτυρες

Απόλυτη γελοιότητα χαρακτήρισε ο Ευρωπαίος επίτροπος Δημήτρης Αβραμόπουλος τη δικογραφία της Novartis, ο οποίος φέρεται να εμπλέκεται στην υπόθεση, κάνοντας λόγο για καταγγελίες οι οποίες στήθηκαν «με ψιθύρους, ανυπόστατες φήμες και ανώνυμους προστατευόμενους μάρτυρες».

«Απορώ πώς οι ανώνυμοι κουκουλοφόροι δεν είπαν ότι εκτός από τον Κώστα Καραμανλή δωροδοκήθηκα για να παρασύρω τον Παγκόσμιο Οργανισμό Υγείας, την Ευρωπαϊκή Ένωση, την παγκόσμια επιστημονική κοινότητα και τα παγκόσμια ΜΜΕ, όταν ξεκίνησε η επιδημία της γρίπης».